
GRAD POŽEGA
 Upravni odjel za samoupravu

KLASA: 132-01/26-01/4 
URBROJ: 2177-1-04/01-26-1
Požega, 28. srpnja 2026.

Na temelju članaka 17. i 19. stavka 1. i članka 86. Zakona o službenicima i namještenicima u lokalnoj i područnoj (regionalnoj) samoupravi (Narodne novine broj 86/08., 61/11., 4/18., 96/18., 112/19. i 17/25.), službenik ovlašten za privrememo obavljanje poslova pročelnika Upravnog odjela za samoupravu Grada Požege, raspisuje
JAVNI  NATJEČAJ

I.	Za prijam u službu vježbenika u Upravni odjel za samoupravu radi obavljanja vježbeničke prakse na radnom mjestu Višeg stručnog suradnika za udruge, sport, turizam, vjerske zajednice i nacionalne manjine, jedan (1) izvršitelj, na određeno vrijeme u trajanju vježbeničkog staža od dvanaeset (12) mjeseci. 
Vježbenici su osobe za završenim obrazovanjem određene razine obrazovanja i struke, bez radnog iskustva na odgovarajućim poslovima ili s radnim iskustvom kraćim od vremena propisanog za vježbenički staž.

II.	Kandidati moraju ispunjavati opće uvjete za prijam u službu propisane u članku 12. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj: 86/08., 61/11., 4/18.,  112/19. i 17/25.) (u nastavku teksta: Zakon), a to su punoljetnost, hrvatsko državljanstvo i zdravstvena sposobnost za obavljanje poslova radnog mjesta na koje se primaju u službu.
Pored općih uvjeta za prijam u službu kandidati moraju ispunjavati i sljedeće posebne uvjete:
· sveučilišni diplomski studij ili sveučilišni integrirani prijediplomski studij i diplomski 
              studij ili stručni studij prava, ekonomije  ili drugog  društvenog smjera
· bez radnog iskustva na odgovarajućim poslovima ili s radnim iskustvom kraćim od vremena propisanog za vježbenički staž, dakle s radnim iskustvom na odgovarajućim poslovima u trajanju kraćim od dvanaest (12) mjeseci
· poznavanje rada na računalu.

III.	Na javnom natječaju (u nastavku teksta: natječaj), ravnopravno mogu sudjelovati kandidati oba spola, sukladno članku 13. Zakona o ravnopravnosti spolova (Narodne novine, broj: 82/08. i 69/17.), a izrazi koji se koriste u ovom natječaju uporabljeni su neutralno i odnose se na muške i ženske osobe.
IV.	U službu ne može biti primljena osoba za koju postoje zapreke prijma u službu propisane člancima 15. i 16. Zakona.
V.	Za prijam u službu osobe koja je strani državljanin ili osobe bez državljanstva, osim ispunjavanja uvjeta propisanih posebnim zakonom, potrebno je prethodno odobrenje tijela državne uprave nadležnog za službeničke odnose.
VI.	U prijavi na natječaj navode se osobni podaci podnositelja prijave (osobno ime, OIB, datum i mjesto rođenja, adresa stanovanja, broj telefona ili mobitela, e-mail adresa, isključivo za potrebe postupka) i naziv radnog mjesta na koje se prijavljuje uz vlastoručni potpis.
Obrazac prijave može se preuzeti na službenoj internetskoj stranici Grada Požege (www. pozega.hr).
Kandidati ovoga natječaja dužni su uz prijavu priložiti:
-   životopis
-  dokaz o hrvatskom državljanstvu (preslika važeće osobne iskaznice, putovnice, domovnice ili  
   elektronički zapis iz knjige državljana) 
- dokaz o odgovarajućoj razini obrazovanja i struci određenoj ovim natječajem (preslika   
   diplome)
- dokaz da kandidat nema radnog iskustva na odgovarajućim poslovima ili da ima radno iskustvo na odgovarajućim poslovima kraće od vremena određenog za vježbenički staž (ispis elektroničkog zapisa o podacima evidentiranim u matičnoj evidenciji Hrvatskog zavoda za mirovinsko osiguranje ili potvrda o podacima evidentiranim u matičnoj evidenciji Hrvatskog zavoda za mirovinsko osiguranje)
- dokaz o poznavanju rada na računalu (preslika odgovarajuće potvrde, preslika indeksa ili vlastoručno potpisana izjava o poznavanju rada na računalu).
Isprave se prilažu u neovjerenim preslikama, a prije izbora kandidata predočit će se u izvorniku.
VII.	Kandidati koji prema posebnim propisima ostvaruju pravo prednosti pri zapošljavanju moraju se u prijavi pozvati na to pravo i priložiti svu propisanu dokumentaciju prema posebnom zakonu te imaju prednost u odnosu na ostale kandidate samo pod jednakim uvjetima.
Kandidat koji se poziva na pravo prednosti pri zapošljavanju u skladu s člankom 101. Zakona o hrvatskim braniteljima iz Domovinskog rata i članovima njihovih obitelji (Narodne novine, broj: 121/17., 98/19., 84/21. i 156/23.), dužan je uz prijavu osim dokaza o ispunjavanju traženih uvjeta priložiti i sve potrebne dokaze iz članka 103. Zakona o hrvatskim braniteljima iz Domovinskog rata i članovima njihovih obitelji, dostupne na poveznici Ministarstva hrvatskih branitelja: https://branitelji.gov.hr/zaposljavanje-843/843.
Kandidat koji se poziva na pravo prednosti pri zapošljavanju sukladno odredbi članka 47. Zakona o civilnim stradalnicima iz Domovinskog rata (Narodne novine, broj: 84/21.) dužan je uz prijavu osim dokaza o ispunjavanju traženih uvjeta priložiti i sve potrebne dokaze iz članka 49. Zakona o civilnim stradalnicima iz Domovinskog rata dostupne na poveznici Ministarstva hrvatskih branitelja: https://branitelji.gov.hr/zaposljavanje-843/843.
Kandidat koji se poziva na pravo prednosti pri zapošljavanju sukladno odredbi članka 48.f Zakona o zaštiti vojnih i civilnih invalida rata (Narodne novine, broj: 33/92., 57/92., 77/92., 27/93., 58/93., 02/94., 76/94., 108/95., 108/96., 82/01., 103/03., 148/13. i 98/19.), dužan je osim dokaza o ispunjavanju traženih uvjeta priložiti i dokaz o priznatom statusu te dokaz o tome na koji način je prestao raniji radni odnos.
Kandidat koji se poziva na pravo prednosti pri zapošljavanju u skladu s člankom 9. Zakona o profesionalnoj rehabilitaciji i zapošljavanju osoba s invaliditetom (Narodne novine, broj: 157/13., 152/14., 39/18. i 32/20.), dužan je uz prijavu osim dokaza o ispunjavanju traženih uvjeta priložiti i dokaz o utvrđenom statusu osobe s invaliditetom, odnosno javnu ispravu o invaliditetu na temelju koje se osoba može upisati u očevidnik zaposlenih osoba s invaliditetom.
Kandidat koji se poziva na pravo prednosti pri zapošljavanju u skladu s člankom 22. Ustavnog zakona o pravima nacionalnih manjina (Narodne novine, broj: 155/02., 47/10., 80/10. i 93/11.) uz prijavu osim dokaza o ispunjavanju traženih uvjeta, nije dužan dokazivati svoj status pripadnika nacionalne manjine.
VIII.	Prijave na natječaj s dokazima o ispunjavanju uvjeta, podnose se neposredno putem pisarnice Upravnog odjela za samoupravu ili poštom na adresu: Grad Požega, Trg Sv. Trojstva 1, 34000 Požega, s naznakom:  „Za natječaj za prijam vježbenika u Upravni odjel za samoupravu“.
	Rok za podnošenje prijava je osam (8) dana od dana objave natječaja u Narodnim novinama.
Urednom prijavom smatra se prijava koja sadrži sve podatke i priloge navedene u natječaju. 
Osoba koja nije podnijela urednu prijavu (nepotpunu i nepravovremenu prijavu) ili ne ispunjava formalne uvjete iz natječaja ne smatra se kandidatom prijavljenim na natječaj, o čemu joj se dostavlja pisana obavijest u kojoj se navode razlozi zbog kojih se ne smatra kandidatom prijavljenim na natječaj. Obavijest se u pravilu dostavlja elektroničkom poštom.
Kandidati koji dostavljaju dokumentaciju na stranom jeziku dužni su uz istu dostaviti i ovjereni prijevod na hrvatski jezik.
Ako kandidat uz prijavu priloži dokumente u kojima osobni podaci nisu istovjetni, dužan je dostaviti i dokaz o njihovoj promjeni (presliku vjenčanog ili rodnog lista).
IX.	Kandidati su obvezni pristupiti prethodnoj provjeri znanja i sposobnosti pisanim testiranjem i intervjuom. Ako kandidat ne pristupi prethodnoj provjeri znanja i sposobnosti, smatra se da je povukao prijavu na natječaj.
Obavijest o vremenu i mjestu održavanja prethodne provjere znanja i sposobnosti kandidata objavit će se na službenoj internetskoj stranici Grada Požege (www.pozega.hr), najmanje pet (5) dana prije održavanja provjere.
Opis poslova radnog mjesta, podaci o plaći, sadržaju i načinu provedbe prethodne provjere znanja i sposobnosti te pravni i drugi izvori za pripremanje kandidata za testiranje objavit će se na službenoj internetskoj stranici Grada Požege (www.pozega.hr), istovremeno s objavom natječaja.
X.	Osobni i ostali podaci kandidata obrađivat će se isključivo u svrhu provedbe ovog natječaja sukladno Zakonu o provedbi Opće odredbe o zaštiti podataka (Narodne novine, broj: 42/18.) i Uredbe EU 2016/679. Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka). 
XI.	Izabrani će kandidat biti pozvan da u primjerenom roku, a prije donošenja rješenja o prijmu u službu, dostavi uvjerenje nadležnog suda da se protiv njega ne vodi kazneni postupak, uvjerenje o zdravstvenoj sposobnosti za obavljanje poslova radnog mjesta te izvornike drugih dokaza o ispunjenju formalnih uvjeta iz natječaja, uz upozorenje da se nedostavljanje traženih isprava smatra odustajanjem od prijma u službu.
Upravni odjel za samoupravu će prije donošenja rješenja o prijmu u službu za izabranog kandidata provjeriti po službenoj dužnosti postoji li zapreka za prijam u službu zbog pravomoćne osuđivanosti za kazneno djelo iz članka 15. Zakona i zapreke iz članka 16. Zakona.
XII.	O rezultatima natječaja kandidati će biti obaviješteni objavom rješenja o prijmu u službu izabranog kandidata na službenoj internetskoj stranici Grada Požege (www.pozega.hr). 
 Dostava rješenja svim kandidatima smatra se obavljenom istekom osmoga (8) dana od dana objave na službenoj internetskoj stranici Grada Požege (www.pozega.hr).

									Službenik ovlašten za privremeno 
									obavljanje poslova pročelnika: 
									Slaven Paponja, mag.oec. 

